Bertha Badt-Strauss

Bertha Badt-Strauss (Breslau, Prusiako Erresuma, 1885eko abenduaren 7a – Chapel Hill, Ameriketako Estatu Batuak, 1970eko otsailaren 20a) alemaniar kazetaria, idazlea eta sionista izan zen. Hainbat argitalpen judurekin kolaboratu zuen, bai Berlinen, bai Ameriketako Estatu Batuetan, eta beste idazle batzuen lanak ere argitaratu zein itzuli zituen.

 Bizitza 
Bertha Badt-Strauss Oder ibaiaren ertzean dagoen Wrocław jaio zen 1885ean; Poloniako hego-mendebaldeko hiria da eta Silesia Behereko voivoderriko hiriburua da. Aita, Benno Badt filologoa zen eta ama, Martha (ezkongabetan Guttman abizenekoa) irakaslea. Literatura eta Filosofia ikasi zituen Breslau, Berlin eta Municheko unibertsitatean, eta Annette von Droste-Hülshoff idazle eta konpositoreari buruzko tesiarekin, Prusian doktorego gradua lortu zuen lehen emakumeetako bat bihurtu zen. 1913an Berlinen bizi zen Bruno Strauss irakaslearekin, eta harekin seme bat izan zuen, Albrecht, 1921ean. Umea izan eta lasterrera, Berthak esklerosi anizkoitza garatu zuen.

 Ibilbidea 
Sionista zen, eta Berlingo komunitate juduaren kide aktiboa. Artikuluak idatzi zituen hainbat egunkari juduetarako, Jüdische Rundschau, Der Jude, Israelitische Familienblatt, Blätter des Jüdischen Frauenbundes eta Der Morgen barne. Era berean, bi entziklopedia idazten lagundu zuen: Encyclopaedia Judaica eta Jüdisches Lexikon.

Beste idazle batzuen lanen editore eta itzultzaile emankorra ere izan zen, besteak beste, Droste-Hülshoff, Achim von Arnim, Moses Mendelssohn, Fanny Lewald, Hermann Cohen, Rahel Varnhagen, Heinrich Heine, Sükind von Trimiberg. Argitaratu ez zen Elise Reimarus (1735-1805) idazlearen biografia idatzi zuen.

1939an, Ameriketako Estatu Batuetara emigratu behar izan zuen naziengandik ihesi. Louisianako Shreveporten finkatu zen, senarra unibertsitate horretan irakasle zen eta. Han argitaratu zuen White Fire: The Life and Works of Jessie Sampter, Jessie Sampter sionistaren biografia, eta hainbat argitalpen judu-estatubatuarretarako idazten jarraitu zuen, hala nola Aufbau, The Jewish Way, The Menorah Journal, The Reconstructionist edo The National Jewish Monthly.

Ipar Carolinan hil zen 1970ean, 84 urte zituela.

 Erreferentziak 

 Kanpo estekak 

Kategoria:Prusiarrak
Kategoria:Alemaniako kazetariak
Kategoria:XX. mendeko emakume idazleak
Kategoria:Emakume itzultzaileak
Kategoria:Erbesteratuak
Kategoria:Alemaniako juduak
Kategoria:Estatubatuar juduak
Kategoria:Sionistak